Die Temba-dilemma duur voortTemba Bavuma. Foto: Hansie Linde. Die Proteas het vandag gewys dat hulle steeds ŉ wedstryd op ŉ drafstap kan wen; selfs al sukkel Temba Bavuma hom boeglam om lopies aan te teken. Rilee Rossouw het sy tweede agtereenvolgende internasionale T20-honderdtal gemoker, terwyl Anrich Nortjé vier paaltjies teen Bangladesj laat spat het. Maar die arme Bavuma is steeds sonder enige woema boaan die kolflys. In sy laaste ses pogings met die wilgerlat het die Proteas se witbalkrieket-kaptein vir beurte van 0, 0, 3, 8, 2* en 2 gesorg. Vandag het hy eerste slag teen Taskin Ahmed gebied. Hy het sonder veel selfvertroue die bal verby punt gespeel om vir twee lopies deur te skarrel, maar is kort daarna vanaf die laaste aflewering van die openingsboulbeurt agter die paaltjies uitgevang. Fotograwe staan deesdae gereed om Bavuma af te neem terwyl hy kop onderstebo die pad terug na die kleedkamer aanpak. En hulle hoef gewoonlik nie te lank te wag nie. Temba Bavuma's poor run of form continues#SAvBAN #T20WorldCup — ESPNcricinfo (@ESPNcricinfo) October 27, 2022 Tog is die 32-jarige kolwer glad nie ŉ swak speler nie en hy was vroeër vanjaar een van die Proteas se mees bestendige kolwers. Sy vennootskap van 204 lopies om die vierde paaltjie saam met Rassie van der Dussen teen Indië behoort die bogenoemde stelling te onderstreep. Maar reeds vóór sy elmboogbesering het hy al gesukkel om lopies in die T20-formaat van die spel aan te teken en nou, op die grootste verhoog in Australië, is sy geploetery meer as ooit vantevore onder die vergrootglas. Wat kan die Proteas doen? Mark Boucher en sy spanmaats het al male sonder tal gesê dat hulle vir Bavuma 100% ondersteun en dat hy genoeg geleenthede sal kry om weer vlam te vat. Die beleërde speler kan inderdaad dinge met net een goeie beurt omdraai, maar as ŉ mens sy huidige spelpeil met ŉ Bic-aansteker vergelyk, sou jy al lankal na die boksie vuurhoutjies gegryp het om dinge aan die gang te kry. Die moontlikheid is egter skraal dat hy die trekpas sal kry. Natuurlik kan jy hom ook laer laat kolf, maar ten koste van wie? Aiden Markam, David Miller en Tristan Stubbs vorm ŉ gedugte middelorde en dit sal onregverdig wees om een van hulle weg te laat. Eoin Morgan, die voormalige Engeland-kaptein, het tydens die vorige T20-skouspel gesê dat sy swak spelpeil nie in die pad van sy span se sukses moet staan nie; selfs al was sy taktiese besluitneming as kaptein nog baie goed. Bavuma is egter nog vasbeslote om ŉ nuwe kolfblaadjie om te slaan, maar ŉ stadige vyftigtal plaas steeds die ander kolwers onder druk om vinnige lopies aan te teken. Maar dalk verras hy almal in die Proteas se volgende wedstryd teen Indië; wie weet? I have a lot of time for Temba Bavuma but South Africa need him to find runs rightaway or have the courage to look beyond — Harsha Bhogle (@bhogleharsha) October 27, 2022